钦定古今图书集成/方舆汇编/职方典/第1301卷 > 广州府山川考三 府志
## 钦定古今图书集成/方舆汇编/职方典/第1301卷 > 广州府山川考三 府志

龙门县

丫髻山　在县城西南一里。巅有两峰，若丫髻然，又谓之“幼女岭” ，是多崭岩之石。

石马山　：在县城西南二十里，以“形似” 名。其草多蓬藋，其木多檀柘。

八字山　：在县城东北十五里，以形似名。其山下接河源。按《县志》：“其土细润，可造瓦器。”

明月山　在城西南四十里，其木多沙棠。桂峰山　在县城西北五十里，其鸟多鹧鸪。双石山　在县城东二十里。平田突起，两石对峙。按《县志》，“其石可烧灰，有沃田之利。”

牛颈山　在县城北三十里。下有小溪，二石对峙，以厄水口。石上有两虎迹，名虎跳石。

人面髻山　：在县城西南三十二里。其山锐而峻。

甘田山　在县城西南一百里，耸于平田，其上多草木。有鸟焉，如山鸡，而利距善斗，毛彩鲜明，五色炫燿，其名曰鸡鸃。又西南一里曰马迹山，是多怪石。又北三里曰犁石山，以形似名。天岭山　在县城东四十六里，其高千仞，多楠藤黄竹，其下为芒峒。按《县志》《广舆记》在金牛都东埔、何村二乡之重镇。

岑曙山　在县城东北八十里。多异花草，一名岑曙洞。天中有西云、会仙二峒，其下飞泉诘屈，可以流觞。

凤凰山　按《县志》，俗呼丫髻山，在县北五里，高百丈，双峦并峙，如凤凰和鸣，为县后护。

卷龙山　按《县志》：在詹村堡。面凤凰山而若揖之。陡削森耸，苍翠菁葱。四面望之，变态不一。其极顶处，数里平旷，中有虚洞，人以为神仙窟宅云。

桂峰山　按《县志》，“在县北七十里，多桂花，秋风时来，香闻十里。”

虎狮山　按《县志》：在县西五十里，山形似虎狮相踞，下有蛟穴，飞泉自上注之。

陈峒山　按《县志》：“在县西六十里。其脉来自庾岭，势如树旗，上有石佛，居民四时祀之，有祷辄应。”

东涧山　按《县志》，“在县南百馀里。层崖叠𪩘，飞泉漱石，多禽鸟草木之异。”

蓼溪嶂　在县城南二十五里。孤峻青翠，一曰招贤峰。按《县志》：挺出诸山之表，四望皆见。黄岭　在县城南二十里，是多黄色之草。《新志》：四山草木俱青，独此多黄色，故名黄岭。

石鼓山　在县城南四十里。有石如鼓，扣之则鸣。

彭祖岭　在县城南三十里。有彭百岁者，尝居其下，因得名。

望云岭　，在县城西南三十三里，多草木，有白云覆之。其下有射台，九淋之水出焉。《新志》作“望云峰。”

油柑岭　：在县治南二十里。高下盘曲，绵亘十馀里。陆行出增城往来要路。

圣磜岭　按《县志》：“去县南八十里。上有乔木，中有石磴，流水九曲，注为飞泉百十丈，下有深潭不测。岁旱，以红铁投之，则霖雨骤起。邑人时携酒往游，以浮杯逐暑为乐。至有猿鹤戏人而投以木果者，实《龙门胜概》” 云。

天柱岭　按《县志》：“在县南一百里，高数十仞，世传绝顶有罗隐床及题迹于上。”

招贤峰　按《县志》：“在县东南三十里，引脉罗浮，为县治前障。巅有池曰卧鹿，方二丈，隆冬水润不竭。”

青帽峰　在县治南三十里。其峰高耸，前有长滩。按《县志》：“明净则晴，云笼则雨。”

仙歌峰　，在县城东南三十六里。相传，昔有游仙歌于此，春夏阴，瑞光现焉。

神仙岩　按《县志》，“在县东十五里，怪石嵯峨，高二十丈，周围十里，下有空洞，隙光中有石磴天。”

《成》，可坐百人，旁通一孔，可行一人。

白牛岩　按《县志》，“高明峒山岩俱白石，望之如堆雪。”

和尚岩　按《县志》：在县东三十里，有石庵一所，可坐五十人。庵门外有石如醉僧倒睡于地。扶登岐　在县城北五十里，夹水壁立，其山险峭如龙焉。其兽多猱狖。《旧志》：凡有登者，必扶杖乃可升。

蝴蝶冈　按《县志》：在西林都。自县治挐舟而下，人指为双蝴蝶。稍久萦回望之，林峦对峙，翩翩若舞，瞬息间色态迥异。杜工部所谓“娟娟过闲幔” 者，恍然在目，一奇观也。

麒麟冈　在县城东二十里，以形似名。其上多松。按《县志》，相传有麒麟产于此，故名。在大坑、王宾二乡后镇。

七星冈　按《县志》，东南西北之中，平原突起，大小相联，若天之七星。县治在隈隩处，后山圆翠，名枢精冈，为县中枢，故以名之。从西南逶折起一圆岭，在学后，名璇冈。又自学后拖转而西起一圆岭，名玑冈；临河而止，为县白虎。又自枢精冈东出而南起一圆岭，名权星冈；复转而北起一圆岭，名衡冈。自北逶折而东北起一圆岭，在城隍庙后，名“闿阳冈。” 自庙后逶折而东，起一圆岭，名“摇光冈” ，为县青龙珠联不断于邑中，故云“七星岭。”

童子读书石　按《县志》，在石马山旁有五石，宛然五童子。石台石磴森列平敞，二大榕荫其上。交牙石　按《县志》，在上，建溪之最险者。

鸬鹚石　按《县志》：“在县西五里河水中，数石平突，头颈羽翼俱全，若鸬鹚然。”

仙女石　在县城南六十馀里，以形似名。其下有石如鼓，击之有声。《旧志》：阔五尺，高一丈。其上花木苔藓，斑剥下垂，恍若鬓发。按《县志》，“秀拔参天，两石相拱如人形。”

屏风石　按《县志》：“在县东三十里，屹立平原，奇花异卉，四时不断，宛然一方屏障。”

《香炉石　》以形似名。

鸡化石　按《县志》“在县南一百里抵增城界，石上鸡迹显然。”

将军石　，上有巨人迹，又西七里有牛迹石、咸茶石　，按《县志》：“在詹村溪中，高大二丈，宛如巾箱。昔村中一树产茶，摘煮如斥卤石，其根干也。今其地犹名咸茶村。”

虎跳石　按《县志》：“在县南三十馀里河水中，两石相对，高丈馀，上有虎迹，深四寸许，下有深潭，名虎跳潭。”

应石　按《县志》“在县东二十五里。” 外实中虚，舟楫往来，叫笑之声，大小相应。

仙人床石　按《县志》：“在县南三十里油田峒中，石上平坦如床。故老所传，仙人昔尝踞床围棋而去。”

仙人洞　，在县南一百里天柱岭上。洞可容二百馀人。蓝粪江源贼乡民，乡民群避其中。数隙容光，莫测出入处。内有石床、石灶、石椅、石臼、石井，泉从井出，大旱不竭。又佛像庄严，如人工雕琢。然昔一丸泥可封，今则大辟境界矣。

九淋水　，一曰“龙门水” ，在县城南一里。源于从化，东南过望云岭，合于增江。又西南流合于粤江，入于海。其中多鰋鲤。

铁冈水　按《县志》，“在县西七十里” ，源出金山迳，流抵永清界，可通小舟。

土湖水　，在县西四十里。

高明水　按《县志》，“在县西北七十里，源出流溪从化界，可通小艇。”

白沙水　按《县志》：“在县东五里，源出虎狮山，居民筑陂车灌田。”

路溪水　按《县志》，“在县东五十里，源出铁坑，可通舟楫。”

墨湖水　按《县志》，在县南七十里，源出陈禾峒。高沙水　按《县志》，在县南六十里，源出瓮泉，可通竹木筏。

蓝㴦水　按《县志》：“在县南七十里，源出黄沙峒，居民筑陂车灌田。”

鳌溪水　按《县志》：“在县南一百里，源出博罗界山，沿溪俱筑陂灌田。”

永清水　，按《县志》，在县南一百里，源出蓝粪大山中，可通舟楫。

热水潭　按《县志》：在鸬鹚石上，隆冬水煖可浴。大鱼潭　按《县志》，传有大鱼，渔人捕之，忽化去；故名。

独石潭　按《县志》：在南门外三里，石峙中流下。

有潭蛟龙时出没

石壁潭　在县城东十里，上有石，高数仞。赌妇潭　在县城东南十里。其水不广而深，有烈女死于此，因名。《新志》：西淋都张克和与蓼溪李友全为幼婚，张之子既长而贫，李遂悔亲，女不知也。龙门俗，妇女皆樵采，女方樵采，遇媒语之故，女指潭誓曰：“配合义也；富贵命也；吾岂以贫而改适哉？苟如是，吾死于此。” 后父母终不允，女果投潭而死。乡人义之，遂名为赌妇潭。岳潭　在县城西北十里，左右有石如门，其水汇。县治在东埔、何村之界，澄清凝静，深碧涵天。有石其状如鼓，俗名岳鼓。又东一里曰鳌溪潭，其侧有凿石潭，石壁高峭，断其通路。峒人主簿邓卯孙始凿通之，人马乃可行。

东涧　在县城北六十里。层崖叠𪩘，漱石飞泉，可供游玩。林越诗：“江山随处可张眸，有约难虚此度游。行李挑来岩月动，杖藜撑处野云浮。”《飞泉》《雪千山晓》，古树惊风一叶秋。好是新诗吟不尽，碧天如画水长流。

银湖塘　：在县城东南十二里。其水莹而白，其中多鲲鲕。

白花磴　：在县城南三十里。岩高十丈，水激石而出。

石龙坑　在县城南三十二里，有两石如龙角，水流其中，可以流觞。又南一里曰罗汉滩，中有圆石，络绎而立。

瓮泉　在县城南三十里。石孔十二，流水滃如。按《县志》：“有石如瓮，大小者七，大径二丈，小一丈，其深莫测。上有泉水，自石面涌出，以入于瓮，而渐达于下，其性甚烈。”

温泉　在县城南二十里，源于石岩，其水热。《旧志》：“在罕陈都，深五尺，广二丈馀，可以退鹅鸡毛羽。”

神仙井　按《县志》，“在县西三十里，其泉在石壁，三孔流下，一名飞泉井。”

林村陂　在县东三里

石陂　在县东七里

麟冈上下陂　在县东十里。

陈峒下陂　在县西二十里。

涧头陂　在县西五里

莲塘陂　在县北十里

石冲陂　在县北十里

鹅公陂　在县北十五里。

九牛陂　在县西七十里。

埔田陂　在县西七十里。

濠双十二漈　按《县志》“在上建” ，迂回陡泻，龙门溪之极险者。

白水漈　按《县志》“山顶有水，从石罅下望之如界练。”

新宁县

三台山　在县北一里。按《县志》，“三峰耸秀，象如三台星，因名。”

连珠山　按《县志》：“在县城东南者，有三山相连，二在城外，一在城内，其在城内者曰东山” ，旧有亭阁，足供游人舒啸，今虽废，而邑人士每以九日携酒于山上登眺。

宝鸭山　在县西一里

马鞍山　在县南一里，以形似名。

石人山　在县北二里。按《县志》，石起山巅，立如人形，傍有数石峰，如天半碧莲，又名石华山。谶云：“石人岭上置更鼓，浪波游鱼出状元。” 浪波村在县西，游鱼山在紫霞之右。兵备王大用射三矢于石以示武，勒之曰“石化山。”

官来山　：在县东北四十里。

石鼓山　在县城东二十里。有石，击之其声如鼓。又东四十里曰百峰山，其兽多獐鹿，其木多松梧。

上川山　：在县城东十里。多香蜡材木，其下曰“下川山。”

文迳山　在县城东八里。四山环峙，其上有宋义士伍隆起墓，其下有香头村。

紫霞山　在县城西七里。上有云霞，下临碧水，舟多舣焉。又西八里曰“那西山。”

丫髻山　按《县志》：在县西，状如丫髻，上有奇石，石上有小池，四时有水，盖名山也。

甘蔗山　在县城南五十里。有草，味甘如蔗。龙溪山　在县城南六十里。上有石室，深广数仞。按《县志》，“世传刘三妹蜕骨于此。”

铜鼓山　在县城南百里。下瞰海洋，风涛触石如铜鼓声。

凤凰山　：在县城南六十里。有仙人石室遗迹。

紫罗山　在县城南七十里，其峰孤秀，多松萝。席帽山　按《县志》“在县南”

西华山　按《县志》即那西山，在县西

龙头山　按《县志》，在黄沙坑之右、北坑之前。浔洋山　按《县志》，在县东北。峰峦高耸，俯瞰浔江。左一峰上有石室，室内有二石，如麻篮水盘，下有石壁数丈，横阔丈馀，瀑布沿壁而下，光溅如珠，名曰“石涧珠帘。”

斗山　按《县志》：“孤峰独峙，员洁如斗，接脉而居者，名曰斗峒。”

冈背山　按《县志》：“下枕江流，上有神石，土人祈祷多应。”

松子岭　按《县志》，“在塘村之右，有宋尚书李乔木夫人伍氏墓。”

寺山　按《县志》，“即宝国寺后山。” 山有大石，石有仙人趾迹，下有泉池。

铜锣石山　按《县志》：“广海中有石如铜锣，风涛撼之，声闻十里。”

大隆山　：按《县志》：“在海矬之间，与甘蔗山连接。峰峦叠耸，径路深阻，有猺人住其中。”

流波石　按《县志》：“屹然砥柱，中流而水浸不没，盖奇石也。”

紫霞海　：在县城西七里紫霞山下。其中多鱼鳖。按《县志》，“岸有接官亭，久废。”

那平海　，在县西十七里，又西二十五里曰法竹海。

浔阳海　：在县城北四十里。

斗峒㴦　按《县志》：绿围诸乡，愬夹而居，襟带潆洄，能资灌溉。《陈白沙集》有《绿围伍氏族谱序》：九曲涌　，在县北四十二里。

半塘海　：在县城南四十二里。其中多蟹鲎，多张鱼。按《县志》：发源冯村，流会广海，水大而深，险易缓急，以风而变。

亚州海　，在县南四十五里。又南四十里曰矬峒海，有渡。又南八十五里曰大牌海，其中多宁虾，多赤鱼，多曹白鱼。

铜鼓海　：在县城南一百里。其中多龟鱼，多苗虾水草，多紫菜、鹿角菜。

寨门海　：在县城西南二百里。产鱼盐。按《县志》：“大而深。”

网洲海　：在县西南二百五十里。为番舶往来之冲。

雷公潭　在县南一里。按《县志》，“昔有龙兴于此，迅雷风烈，忽作，因名。”

南门河　按《县志》在县南教场之前。

汤湖　在县南

白庙河　在县西北

三合水　按《县志》：“在县西南。成化初，邑治未分，县丞陶鲁以新会至广海，由厓门出大海洋，有风涛之险，且多海寇，舟惮往来，建议由法竹上流三合水因其故流小水开凿，由鱼塘至黄塘二十馀里，通甘村水，然水势高下，莫能注接，竟不成功。” 今遗趾尚存。

泥涌河　按《县志》在县南，改鹿爪渡头于此。石坂潭　祈雨多应。荔枝塘　中有罾门。

龙头河　按《县志》，接流法竹出而与长沙河会。望峒河　按《县志》，与矬峒河同发源。

《金门海　》按《县志》“在上川左，今禁。”

增城县

凤凰台山　旧名“春冈” ，在县城西南一里，今县之南街。唐时有五色鸟集此，因名。宋崔与之故宅在焉，其阳有菊坡祠宇。

白水山　在县城西四十里。屹然若巨屏。其上有瀑泉，悬注如练，其鸟有五距鹊。又一里曰佛迹岩，其东汤泉之水出焉。苏轼诗：“汤泉吐艳镜光开，白水飞虹带雨来。胜地钟灵传异事，巨人留迹寄苍苔。”

古散山　在县城西五十里。其山布散不属，有草焉，其本如藤，其叶如葵，节密而心实，其名曰矮竹。按《县志》：“南流出神冈及白冈，可通舟。” 又西五十里曰丁涧山，两峰相距，其中有泉，流于西南。

古华山　在县城西六十二里，形若垂莲。其麓，宋崔与之墓在焉。

娥眉山　一名“南乡岭” ，在县南七十里清湖都。